**AJUDA’NS A ARXIVAR EL #moment**

El teu testimoni escrit i parlat, les teves emocions i sensacions davant aquesta pandèmia, les teves fotografies i vídeos poden ser molt importants per ajudar a **documentar i explicar en el futur** els moments excepcionals que estem vivint. Et proposem explicar **la memòria del confinament a Catalunya** a través d’aportacions dels ciutadans.

Des de l’Arxiu Comarcal de l’Alt Camp iniciem una **campanya de recollida de materials** per documentar l’experiència col·lectiva que estem vivint. Múltiples esdeveniments ens impacten aquests dies: el confinament, la malaltia, la solidaritat, l’angoixa per la situació econòmica, la buidor dels espais públics, la cancel·lació general de la nostra vida social... tota la documentació que reculli aquestes experiències ens ajudarà a formar una memòria social de la pandèmia de COVID19 a la comarca.

Els arxius públics, en tant que institucions que tenim per objectiu la preservació i custodia de la memòria col·lectiva, ens brindem a recollir les evidències d’un moment difícil com el que estem vivint per tal que, en el futur, puguem disposar d’una memòria social directament construïda per la ciutadania i no només per la documentació administrativa i pels mitjans de comunicació.

Quins materials recollim?

Documents analògics i digitals, textos personals (diaris de confinament, reflexions sobre la situació i vivències tant en fonts escrites com orals), fotografies i vídeos creats per vosaltres i vinculats a la nostra comarca.

Qui hi pot participar?

Qualsevol ciutadà que vulgui aportar la seva experiència personal.

Com s’hi pot participar?

Envieu els vostres materials digitals a l’adreça acaltcamp.cultura@gencat.cat i si són massa pesats utilitzeu el servei WeTransfer. Si es tracta de documents analògics, podeu portar-los a l’Arxiu (passeig de Caputxins, 18 baixos, a Valls) un cop acabat el confinament.

#ArxivemlaCovid19